ΓΡΑΠΤΗ ΕΡΩΤΗΣΗ P-2337/00

υποβολή: Astrid Thors (ELDR) προς την Επιτροπή

(4 Ιουλίου 2000)

Θέμα: Μεταφορές ζώων

Σύμφωνα με πρόσφατες εκθέσεις, η οδηγία σχετικά με τις μεταφορές των ζώων εξακολουθεί να παραβιάζεται στην ΕΕ: οι διάρκειες ανάπαυσης δεν τηρούνται, τα μεταφορικά οχήματα δεν διαθέτουν τον εξοπλισμό που απαιτείται από την οδηγία και ο έλεγχος εφαρμογής της οδηγίας είναι ανεπαρκής ή ολοκληρωτικά ανύπαρκτος.

Προτίθεται η Επιτροπή να κινήσει διαδικασία επί παραβάσει κατά των χωρών οι οποίες, όπως διαπιστώθηκε από τις επίσημες εκθέσεις (έκθεση κτηνιατρικής αποστολής στη Γαλλία, 26.04 1.05.1998, έκθεση κτηνιατρικής αποστολής στο Βέλγιο, 13.09. 18.09.1998, έκθεση κτηνιατρικής αποστολής στην Ελλάδα, 12.10 16.10.1998), δεν τηρούν τις απαιτήσεις της οδηγίας 91/628/ΕΟΚ(1) όπως τροποποιήθηκε από την οδηγία 95/29/ΕΚ(2); Προτίθεται η Επιτροπή να προβεί σε ανάλυση των πτυχών προστασίας των ζώων στο πλαίσιο των γεωργικών ενισχύσεων;

(1) ΕΕ L 340 της 11.12.1991, σελ. 17.

(2) ΕΕ L 148 της 30.6.1995, σελ. 52.

Απάντηση του κ. Byrne εξ ονόματος της Επιτροπής

(20 Σεπτεμβρίου 2000)

Όλα τα κράτη μέλη έχουν μεταφέρει την οδηγία 91/628/ΕΟΚ του Συμβουλίου της 19ης Νοεμβρίου 1991 για την προστασία των ζώων κατά τη μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ, όπως τροποποιήθηκε από την οδηγία 95/29/ΕΚ της 29ης Ιουνίου 1995(1), στην εθνική τους νομοθεσία.

Η Επιτροπή γνωρίζει, ωστόσο, ότι εξακολουθούν να πραγματοποιούνται ταξίδια κατά παράβαση των διατάξεων της οδηγίας.

Τα κράτη μέλη είναι αρμόδια για την καθημερινή εφαρμογή της κοινοτικής νομοθεσίας. Οι εμπειρογνώμονες της Επιτροπής, ωστόσο, πραγματοποιούν περιοδικούς επιτόπιους ελέγχους προκειμένου να εξασφαλιστεί η ομοιόμορφη εφαρμογή της οδηγίας καθώς και ότι τα κράτη μέλη διενεργούν επαρκείς ελέγχους για να εξασφαλίσουν τη συμμόρφωση με τις απαιτήσεις της.

Οι έλεγχοι αυτοί, μαζί με τα στοιχεία που παρέχουν οργανώσεις μέριμνας των ζώων έχουν αποκαλύψει ορισμένες ελλείψεις σε κάποια κράτη μέλη όσον αφορά τη συμμόρφωση με τις απαιτήσεις της κοινοτικής νομοθεσίας. Για το λόγο αυτό κινήθηκαν διαδικασίες επί παραβάσει κατά ορισμένων κρατών μελών βάσει του άρθρου 226 (πρώην άρθρο 169) της συνθήκης ΕΚ.

Το πρωτόκολλο για την προστασία και την καλή διαβίωση των ζώων που προσαρτάται στη συνθήκη ΕΚ(2) καλεί την Κοινότητα και τα κράτη μέλη να λαμβάνουν πλήρωςπόψη τις ανάγκες της καλής διαβίωσης των ζώων κατά τη διαμόρφωση και τηνλοποίηση των πολιτικών της Κοινότητας στους τομείς της γεωργίας, των μεταφορών, της εσωτερικής αγοράς και της έρευνας. Πράγματι, ακόμη και πριν από την έναρξη ισχύος του πρωτοκόλλου, ο κανονισμός (ΕΚ) αριθ. 615/98 της Επιτροπής της 18ης Μαρτίου 1998 για ειδικές λεπτομέρειες εφαρμογής του καθεστώτος των επιστροφών κατά την εξαγωγή όσον αφορά την καλή μεταχείριση των ζωντανών βοοειδών κατά τη μεταφορά(3) συνέδεε την πληρωμή των επιστροφών κατά την εξαγωγή ζωντανών βοοειδών με την τήρηση της οδηγίας 91/628/ΕΟΚ του Συμβουλίου κατά τη διάρκεια του ταξιδιού έως τον πρώτο τόπο εκφόρτωσης στη χώρα προορισμού.

Η Επιτροπή θα εκπονήσει λεπτομερή έκθεση σχετικά με την εφαρμογή των κοινοτικών κανόνων για τη μεταφορά ζώων πριν από το τέλος του έτους.

(1) ΕΕ L 148 της 30.6.1995.

(2) ΕΕ C 340 της 10.11.1997.

(3) ΕΕ L 82 της 19.3.1998.